Moddi

Pål Moddi Knutsen, kjent under artistnavnet Moddi, (født 18. februar 1987) er en norsk musiker, aktivist og forfatter fra Medby på Senja. Han har gitt ut seks studioalbum, og er kjent for å bringe sitt sterke samfunnsengasjement inn i musikken.

Bakgrunn 
Pål Moddi Knutsen vokste opp på øya Senja i Troms i en musikalsk familie. Som ung viste han et spesielt engasjement for miljøvern, en interesse som også skulle ha innvirkning på hans musikalske karriere. På videregående var Knutsen leder for den lokale avdelingen av Natur og Ungdom. «De første sangene jeg skrev, var spede forsøk på å gi en stemme til den stemmeløse naturen,» har Moddi senere forklart om motivasjonen til å begynne med musikk.

Musikk 
Den første utgivelsen under navnet Moddi ble spilt inn i 2007 og gitt ut i 20 hjemmetrykkede eksemplarer. Siden fulgte debutalbumet Floriography inneholdende sanger skrevet under Knutsens periode i Natur og ungdom. Samtidig kom singelen «Togsang» ut på samlealbumet Hjertestups, og ble liggende på toppen av P1s radiolister i over tre måneder.

Det internasjonale gjennombruddet kom i 2013. Med singelen «House by the Sea» dreide Moddi seg mot mer radiovennlig popmusikk, og turnerte i en rekke land i Europa, Asia og Latin-Amerika. Samme høst kom det norskspråklige albumet Kæm va du?, som vant Spellemannprisen 2013 i klassen vise.

I 2016 ga Moddi ut albumet Unsongs, hvor han tonesatte og nytolket forbudte og sensurerte låter fra tolv forskjellige land. Blant sporene på albumet var russiske Pussy Riot, britiske Kate Bush og norsk-samiske Mari Boine. Oktober 2017 ga Moddi ut en bok hvor han skildret flere forsøk på å sensurere albumet, både av russiske og libanesiske myndigheter og hos den britiske allmennkringkasteren BBC.

I 2019 tok han Lillebjørn Nilsens plass i ensemblet På stengrunn, som på albumet På gjensyn igjen satt melodier til arbeiderdikteren Rudolf Nilsens tekster.

I 2022 ga Moddi ut albumet Bråtebrann etter å ha flyttet hjem til barndomsøya Senja, et album omtalt av Aftenposten som "et bittersøtt kjærlighetsbrev til livet i nord".

Samfunnsengasjement 
Moddi er kjent for sitt sterke samfunnsengasjement. I januar 2010 takket han nei til nominasjon til Statoil-stipendet på  kroner, og begrunnet det med sitt klimaengasjement.

I 2014 avlyste han sin planlagte konsert i israelske Tel Aviv. «Jeg frykter at en boikott av Israel er det eneste som kan tvinge frem en sammenheng mellom ord og handling», skrev han da han kunngjorde avlysningen.

Da Moddi i 2016 ga ut singelen «Punk Prayer» med tekst av russiske Pussy Riot, gjorde han det ved å spille inn musikkvideo ved Kong Oscar IIs kapell, like ved den russiske grensen. Noen måneder senere ble han presset til å droppe samme sang fra sin konsert i Kirkenes av frykt for konsekvensene det kunne få for de russiske musikerne som deltok på konserten.

Under koronanedstengingene i 2020 arrangerte Moddi i samarbeid med Kirkens Nødhjelp en digital innsamlingsaksjon for mennesker uten tilgang til vann, i form av en strømmekonsert filmet med mobiltelefon. I løpet av tre kvarter hadde innsamlingsaksjonen fått inn over 300 000 kroner.

Utdanning 
Pål Moddi Knutsen har en mastergrad fra Senter for utvikling og miljø ved Universitetet i Oslo. I sin mastergradsavhandling «Visions through the smelting furnace» studerte han Finnfjord smelteverks forsøk på bli verdens første karbonnøytrale produsent av ferrosilisium.

Utgivelser

Album 

2010: Floriography
2013: Set the House on Fire
2013: Kæm va du?
2016: Unsongs
2019: Like in 1968
2022: Bråtebrann

Bøker 
 2017: Pål Moddi Knutsen – Forbudte sanger
 2019: Eivind H. Natvig og Pål Moddi Knutsen – Kom for alt er ferdig

Andre utgivelser

2010: Tyrilistiftelsen: Hjertestups (album)
2011: Rolling Stone: New Noises Vol. 103
2011: Spoon Train Audio: Samleplate for et oljefritt Lofoten, Vesterålen og Senja
2012: Kirkelig Kulturverksted: Norge, mitt Norge...?
2014: Beyond Records: Fisken, havet & kjærligheta
2015: Kirkelig Kulturverksted: Fabler om en åpen kirke
2015: Nordland Teater: Frankenstein
2019: På gjensyn – 17 nye sanger av Rudolf Nilsen – med Jon Arne Corell, Lars Klevstrand, Kari Svendsen, Steinar Ofsdal og Carl Morten Iversen

Priser og nominasjoner 
 Sparebank1 Nord-Norges kulturpris 2009
 a-ha-stipendet 2010 på 1 000 000 kroner
 Nominert til Spellemannprisen 2010 i klassen mannlig artist for Floriography
 Nominert til Spellemannprisen 2010 i klassen årets nykommer
 Spellemannprisen 2013 i klassen viser for Kæm va du?
 Nominert til Spellemannprisen 2013 i klassen komponist for Kæm va du?
 Nominert til Spellemannprisen 2013 i klassen komponist for Set the House on Fire
 Nominert til Spellemannprisen 2013 i klassen popsolist for Set the House on Fire
 Nominert til Spellemannprisen 2016 i klassen viser for Unsongs
 Hans Christian Ostrøs minnepris 2017 for albumet Unsongs og boken Forbudte sanger
 Gammleng-prisen 2021 i klassen musiker

Referanser

Eksterne lenker 
 
 
 

Norske musikere
Vinnere av Spellemannprisen